Den meget omtalte sag om det hærværksramte bageri i Tingbjerg ved København kan skyldes andre konflikter end krav om beskyttelsespenge.

Det oplyser flere kilder samstemmende til DR Nyheder. Derfor efterforsker politiet ifølge DR Nyheders oplysninger også flere spor i sagen.

Bageriet blev lørdag raseret af fem maskerede gerningsmænd med køller og jernstænger, og hele episoden blev fanget af overvågningskameraer og anmeldt til politiet. Årsagen til hærværket er ifølge ejerne - den 19-årige Ali Parnian og hans far, Mohsen Parnian - at de nægter at betale beskyttelsespenge til kriminelle, der har afpresset dem.

Politiinspektør Torben Svarrer fra Københavns Politi fortæller, at anmeldelsen bliver taget alvorligt, og at politiet er i fuld gang med efterforskningen.

- Men meget tyder på, at der tegner sig et broget billede, og derfor holder vi alle muligheder åbne, siger Torben Svarrer.

- Vi kan ikke kommentere på de konkrete detaljer i efterforskningen.

Læs også : Far til hærværksramte Ali åbner hærget bageri: Vi skal ikke være bange

Butiksejere i området har ikke oplevet afpresning

Ifølge DR Nyheders oplysninger har Ali Parnian og Mohsen Parnian forud for hærværket været involveret i en konflikt, som ikke handler om beskyttelsespenge.

En konflikt, som politiet ifølge DR Nyheders oplysninger kender til, og som indgår i efterforskningen af sagen.

Mohsen Parnian afviser dog over for DR Nyheder, at hærværket mod bageriet skyldes en konflikt. Han fastholder derimod, at hærværket skyldes, at de nægter at betale beskyttelsespenge.

- Nej, hærværket skete nogle timer efter den sidste afpresning, siger Mohsen Parnian.

Flere butiksejere i området omkring bageriet undrer sig dog over, at bageriet er den eneste forretning i området, der tilsyneladende har oplevet afpresningsforsøg.

En af dem er Basel Afif fra en forretning tæt på bageriet:

- Hvorfor er det kun ham, der har problemer?, spørger han.